సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
భారత్ జట్టు హెడ్ కోచ్‌ ఎంపిక ఈరోజే..!
భారత్ జట్టుకి హెడ్ కోచ్‌గా మళ్లీ రవిశాస్త్రి వస్తే సంతోషిస్తామని కెప్టెన్ విరాట్ కోహ్లీ ఇటీవల బహిరంగంగా చెప్పేశాడు. కానీ.. కోహ్లీ అభిప్రాయాన్ని పరిగణలోకి తీసుకోబోమని కోచ్ ఎంపిక కోసం ఏర్పాటు చేసిన కమిటీ తేల్చి చెప్పింది. ఈ నేపథ్యంలో కోచ్‌గా ఎవరు ఎంపికవుతారు..? అనేదానిపై ఉత్కంఠ నెలకొంది.
Samayam Telugu | Updated:
Aug 16, 2019, 01:59PM IST
హైలైట్స్
టీమిండియా హెడ్ కోచ్ ఎంపిక ప్రకటన ఈరోజు రాత్రి 7 గంటలకి
రేసులో ముందు వరుసలో ఉన్న రవిశాస్త్రి.. కోహ్లీ కూడా మద్దతు
2017 నుంచి భారత్ జట్టు కోచ్‌గా పనిచేసిన రవిశాస్త్రి
ఈరోజు ఆరుగురు అభ్యర్థులకి కపిల్‌దేవ్ నాయకత్వంలోని కమిటీ ఇంటర్వ్యూలు
టీమిండియా కొత్త హెడ్ కోచ్ ఎవరో శుక్రవారంతో తేలిపోనుంది. వన్డే ప్రపంచకప్ ముగిసిన తర్వాత కోచ్ రవిశాస్త్రి పదవీకాలం ముగియడంతో నోటిఫికేషన్ విడుదల చేసిన బీసీసీఐ.. దరఖాస్తుల్ని ఆహ్వానించిన విషయం తెలిసిందే. హెడ్ కోచ్‌తో పాటు బ్యాటింగ్, బౌలింగ్, ఫీల్డింగ్ కోచ్‌లు, టీమ్ సహాయ సిబ్బంది కోసం నోటిఫికేషన్ విడుదల చేయగా.. దాదాపు 2వేల మంది దరఖాస్తులు చేసుకున్నారు. హెడ్ కోచ్ ఎంపిక బాధ్యతని కపిల్‌దేవ్ నాయకత్వంలోని ముగ్గురు సభ్యుల క్రికెట్ సలహా కమిటీకి.. బీసీసీఐ పాలకుల కమిటీ అప్పగించిన విషయం తెలిసిందే. ఈరోజు రాత్రి 7 గంటలకి కోచ్ ఎవరనేదానిపై అధికారిక ప్రకటన వెలువడనుంది.
హెడ్ కోచ్ కోసం వచ్చిన దరఖాస్తుల్ని పరిశీలించిన కపిల్‌దేవ్ కమిటీ ఆరుగుర్ని ఈరోజు ఇంటర్వ్యూలకి పిలిచింది. జాబితాలో ప్రస్తుత కోచ్ రవిశాస్త్రితో పాటు టామ్ మూడీ, ఫిల్ సిమన్స్, రాబిన్ సింగ్, మైక్ హసన్, లాల్‌చంద్ రాజ్‌పుత్‌లు ఉన్నారు. అయితే.. కెప్టెన్ విరాట్ కోహ్లీ ఇటీవల బహిరంగంగా తన మద్దతుని రవిశాస్త్రికి తెలపడంతో.. అతడే మళ్లీ కోచ్‌గా ఎంపికయ్యే సూచనలు ఎక్కువగా కనిపిస్తున్నాయి.